«Bergen stasjon» står det nå med store bokstaver på jernbanestasjonen. Det får flere til å reagere.

– Min kone og jeg kvapp som faen da vi fikk se det vandaliserende skiltet med «Bergen stasjon» på fasaden til arkitekt Kiellands vakre bygg. «Det heter jo ikke det!» utbrøt vi i kor.

Saken er hentet fra BA

Det forteller forfatter Stig Holmås, som er en av mange som mener at det rette navnet er Jernbanestasjonen.

– Ingen bergensere sier Bergen stasjon. Det er mulig at «Bergen stasjon» finnes i en byråkratskuff, på et byråkratark eller i en rutetabell. Det kan også hende at en eller annen faktisk mener at det heter det, men bergenserne bruker det aldri, understreker Holmås.

– Er de tussete?

Forfatter Finn Bjørn Tønder sier til BA at han «hisset seg opp» da han så det nye skiltet.

– Det er helt idiotisk at man skal forandre et godt navn som vi har hatt i alle år. Det er gjerne litt patriotisk, men hvorfor kan vi ikke vi få lov til å være litt bergenske, sier Tønder til BA.

En annen som har reagert er programleder Ole Torp, som på Facebook kort og greit kommenterte: «Er de blitt tussete?»

Torbjørn Wilhelmsen hos kommunikasjonsbyrået Wikos mener navnet «Bergen stasjon» kunne vært navnet på en radiosender.

– Bergen Jernbanestasjon er kanskje litt tyngre å si, men det er mye mer presist. Det gir en tydelighet som vi godt kan ta vare på, mener han.

Holmås påpeker at begrepet «Jernbanestasjonen» er så flittig brukt at det er å anse som et egennavn.

– I flere generasjoner har det vært et godt innarbeidet navn. Og det som må veie tyngst i denne saken, det er det som eventuelt skal stå på fasaden. Med en skrift som ikke vandaliserer en av Bergens stolteste steinbygninger. Sånn det er nå, ser det helt jævlig ut. Det ødelegger Jernbanestasjonen i Bergens vakre fasade, mener han.

Rydder i praksisen

Men selv om bergenserne ikke vil belite seg, er ikke «Jernbanestasjonen i Bergen» et offisielt navn, ifølge Bane Nor.

Kommunikasjonsdirektør for knutepunkt og eiendom i Bane Nor, Kristin Paus, forteller at nyopprettede Bane Nor bestemte seg for å rydde i skiltpraksisen på de ulike stasjonene, og fjerne alle andre skilt enn dem som presenterer stasjonsnavnet.

– Når det gjelder valg av offisielt stasjonsnavn, er dette nedfelt i en mangeårig prosedyre som også er avklart med togselskapene. Hovedregelen er å skrive «Stedsnavn» etterfulgt av «stasjon». Hensikten er at stasjonsnavnet skal fremstå entydig og klart for de togreisende, også for de fremmedspråklige, sier hun.

I Bergen byleksikon er «Bergen Jernbanestasjon» brukt. Riksantikvaren, som fredet bygget i 2003, bruker også det navnet, mens NSB og Bane Nor på sine hjemmesider bruker «Bergen stasjon».

Se flere saker i BA her